ฟิทช์คาดการณ์ตลาดรถยนต์โดยสารจีนฟื้นตัวรับนโยบายภาครัฐ
ฟิทช์คาดการณ์ตลาดรถยนต์โดยสารจีนฟื้นตัวรับนโยบายภาครัฐ
29 ต.ค. 2558

บริษัท ฟิทช์ เรทติ้งส์ เปิดเผยว่า ยอดขายรถยนต์โดยสาร (PV) ของจีนน่าจะปรับตัวเพิ่มขึ้นในช่วงไตรมาส 4 ของปี 2558 เนื่องจากได้รับแรงหนุนจากนโยบายภาครัฐ
ฟิทช์ได้คาดการณ์แนวโน้มดังกล่าว หลังจากที่ตลาดยานยนต์จีนในเดือนก.ย.นั้นมียอดขายเพิ่มขึ้นเป็นครั้งแรกเมื่อเทียบเป็นรายปี นับตั้งแต่เดือนเม.ย.ปีนี้ เนื่องจากความต้องการที่สูงขึ้น ประกอบกับการใช้โปรโมชั่นส่งเสริมการขายมากกว่าช่วงครึ่งปีแรก
สมาคมผู้ผลิตยานยนต์จีน (CAAM) รายงานว่า ยอดส่งมอบรถล็อตใหญ่ประจำเดือนก.ย.ปรับตัวเพิ่มขึ้น 2.1% แตะ 2 ล้านคัน โดยยอดขายรถ PV ได้ดีดตัวขึ้นหลังจากที่หดตัวลงต่อเนื่องสามเดือนติดต่อกัน
ฟิทช์มองว่า ตลาดยานยนต์จีนน่าจะมีแนวโน้มสดใส ภายหลังรัฐบาลจีนได้มีมาตรการปรับลดภาษีการซื้อรถ PV มลพิษต่ำจากเดิม 10% เหลือ 5% โดยมีผลบังคับใช้ตั้งแต่วันที่ 1 ต.ค. ถึง 31 ธ.ค. 2559 นอกจากนี้ รัฐบาลยังได้ประกาศใช้มาตรการสนับสนุนเพื่อส่งเสริมความก้าวหน้าด้านเทคโนโลยีและส่วนประกอบหลักสำหรับยานยนต์พลังงานใหม่